На основу члана 30. Закона о музејској делатности ("Службени гласник РС", бр. 35/21 и 96/21) и члана 17. став 4. и члана 24. став 2. Закона о Влади ("Службени гласник РС", бр. 55/05, 71/05 - исправка, 101/07, 65/08, 16/11, 68/12 - УС, 72/12, 7/14 - УС, 44/14 и 30/18 - др. закон), на предлог централне установе,

Министар културе и информисања доноси

**ПРАВИЛНИК**   
**О ПОСЕБНИМ УСЛОВИМА ЗА ПОЧЕТАК РАДА И ОБАВЉАЊЕ ДЕЛАТНОСТИ МУЗЕЈА**

**(„Службени гласник РС“, број 67/22)**

**Члан 1.**

Овим правилником прописују се посебни услови за почетак рада и обављање делатности музеја у погледу просторија, техничке опреме и стручног кадра и начина и услова чувања и излагања музејске грађе.

**Члан 2.**

Музеј може почети са радом и обављати делатност уколико су, поред општих услова утврђених законом којим се уређује музејска делатност, обезбеђени и следећи посебни услови:

1) одговарајуће просторије;

2) адекватна опрема;

3) минималан број запослених музејских стручњака.

**Члан 3.**

Одговарајуће просторије из члана 2. тачка 1) овог правилника су просторије за:

1) чување музејске грађе које испуњавају услове у погледу микроклиматских услова зависно од врсте материјала прописане актом централне установе, опремљене адекватним мобилијаром у погледу функционалне употребе и врсте материјала од које је мобилијар израђен и морају бити обезбеђене системима техничке заштите (системом видео надзора; системом противпровале; системом контроле приступа; системом за аутоматску детекцију, дојаву и аутоматско гашење пожара);

2) излагање музејске грађе које испуњавају услов у погледу микроклиматских услова зависно од врсте материјала и морају бити обезбеђене системима техничке заштите (системом видео надзора; системом противпровале; системом контроле приступа; системом за аутоматску детекцију и дојаву и средствима за гашење пожара);

3) смештај документације које испуњавају услове у погледу микроклиматских услова прописане актом централне установе, опремљене адекватним мобилијаром у погледу функционалне употребе и врсте материјала од којег је мобилијар израђен;

4) смештај библиотеке које испуњавају услове у погледу микроклиматских услова прописане актом централне установе, опремљене адекватним мобилијаром у погледу функционалне употребе и врсте материјала од којег је мобилијар израђен;

5) обављање конзерваторско-рестаураторских радова које испуњавају услове у погледу изведене инсталационе инфраструктуре у простору и услове којима се обезбеђује безбедан и здрав рад музејских стручњака;

6) обављање конзерваторско-рестаураторских радова које испуњавају услове у погледу обезбеђених система техничке заштите (система видео надзора; система противпровале; система контроле приступа; система за аутоматску детекцију, дојаву и аутоматско гашење пожара); опремљености адекватним мобилијаром у погледу функционалне употребе и врсте материјала;

7) смештај опреме система техничке заштите и контролу рада система техничке заштите;

8) смештај за рад стручног, административног и техничког кадра којима се обезбеђује безбедан и здрав рад.

Под одговарајућим просторијама за потребе из става 1. овог члана подразумевају се просторије:

1) смештене у објектима чврсте конструкције;

2) израђене од незапаљивих или тешко запаљивих материјала;

3) удаљене од производних и енергетских постројења код којих постоји повећана опасност од експлозија, пожара или испуштања повећане концентрације штетних материја, изузев музеја у саставу производне индустрије;

4) које су заштићене од неовлашћеног приступа;

5) које испуњавају друге услове прописане посебним прописима у вези са обављањем одређених послова.

**Члан 4.**

Музеј обезбеђује просторије за смештај и чување музејске грађе најмање за наредних пет година.

Величина просторија за смештај и чување музејске грађе, депоа треба да одговара врсти и количини музејске грађе коју ће музеј чувати.

**Члан 5.**

Музеј, поред услова из члана 3. овог правилника, треба да испуни и следеће услове у погледу адекватне опреме и то:

1) опреме и мобилијара за чување музејске грађе према врсти материјала;

2) опреме и мобилијара за излагање музејске грађе према врсти материјала;

3) опреме и мобилијара за смештај и чување документације;

4) опреме и мобилијара за смештај и чување библиотеке;

5) опреме за функционисање и праћење система техничке заштите;

6) опреме и мобилијара за извођење делова конзерваторско-рестаураторских радова и за смештај опреме и материјала за обављање конзерваторско-рестаураторских радова;

7) рачунарска и телекомуникациона опрема.

Опрема из става 1. овог члана одређује се појединачно, према врсти, димензијама и специфичностима музејске грађе.

**Члан 6.**

Музеј, поред услова из чл. 3. и 5. овог правилника, треба да испуњава и услове у погледу стручног кадра за обављање музејске делатности и то најмање:

1) За јавне и приватне музеје комплексног типа:

- три лица са основним стручним звањем у музејској делатности - кустос;

- два лица са основним стручним звањем у музејској делатности - конзерватор;

- једно лице са основним стручним звањем у музејској делатности - документариста;

- једно лице са основним стручним звањем у музејској делатности - едукатор.

2) За јавне и приватне специјализоване музеје:

- два лица са основним стручним звањем у музејској делатности - кустос;

- једно лице са основним стручним звањем у музејској делатности - конзерватор;

- једно лице са основним стручним звањем у музејској делатности - документариста;

- једно лице са основним стручним звањем у музејској делатности - едукатор.

3) За музеје заједница:

- једно лице са основним стручним звањем у музејској делатности - кустос;

- једно лице са основним стручним звањем у музејској делатности - конзерватор;

- једно лице са основним стручним звањем у музејској делатности - документариста;

- једно лице са основним стручним звањем у музејској делатности - едукатор.

4) За музеје у саставу:

- два лица са основним стручним звањем у музејској делатности - кустос;

- једно лице са основним стручним звањем у музејској делатности - конзерватор;

- једно лице са основним стручним звањем у музејској делатности - документариста;

- једно лице са основним стручним звањем у музејској делатности - едукатор.

Укупан број лица према степену образовања из става 1. тач. 1) до 4) овог члана одређује се појединачно у односу на:

1) различитост (врсту) музејске грађе;

2) обим музејске грађе према врсти.

**Члан 7.**

Музеји из члана 6. став 1. овог правилника могу радно ангажовати и лица за правне, економске, административне и техничке послове, као и додатна лица са високим и средњим образовањем и основним стручним звањем у музејској делатности и високим и средњим образовањем и основним стручним звањем у повезаним делатностима - библиотекар, архивиста и друго.

Укупан број лица из става 1. овог члана не може бити једнак или већи од укупног броја стручног кадра из члана 6. став 1. овог правилника.

**Члан 8.**

Даном ступања на снагу овог правилника престаје да важи Правилник о ближим условима за почетак рада и обављања делатности установа заштите културних добара ("Службени гласник РС", број 21/95) у делу који се односи на рад музеја.

**Члан 9.**

Овај правилник ступа на снагу осмог дана од дана објављивања у "Службеном гласнику Републике Србије".